钦定古今图书集成/理学汇编/学行典/第238卷 > 林景曦
## 钦定古今图书集成/理学汇编/学行典/第238卷 > 林景曦

按《遂昌杂录》：太学生东嘉林景曦，字霁山。当时杨总
统发掘诸陵寝时，林故为杭丐者，背竹箩，手持竹夹，
遇物即夹以投箩中。林铸银作两许小牌百十系腰
闲，贿西番僧曰：“馀不敢望，收得高宗、孝宗骨，斯足矣。”
番僧左右之，果得高、孝两朝骨，为两函贮之，归葬于
东嘉。其诗有《梦中作》十首，其一绝曰：“一抔未筑珠宫
土，双匣亲传《竺国经》。只有春风知此意，年年杜宇哭
《冬青》。”又曰：“空山急雨洗岩花，金粟堆寒起暮鸦。水到
《兰亭》更呜咽，不知真帖落谁家？”又曰：“桥山弓剑未成
灰，玉匣珠襦一夜开。犹记去年寒食日，天家一骑捧
香来。”七首犹凄然则忘之。葬后，林于宋常朝殿前，掘
冬青树一株，植于两函土堆上。又有《冬青花》一首曰：
“冬青花，冬青花，花时一日肠九折。隔江风雨清影空，
五月深山落微雪。移来此种非人闲，曾识万年觞底
月。”后忘之。又一首有曰：“君不记羊之年，马之月，霹雳
一声山石裂。”闻其事甚异，不欲书。若林霁山者，其亦
可谓义士也已。